Dia

Un dia komo un unidat di tempu ta referí na e periodo di tempu ku ta tuma pa Tera kompletá un rotashon kompletu riba su as, midi relashoná ku un punto di referensia. Dependiendo di e punto di referensia, por distinguí diferente tipo di dia:
 un dia solar, midi relashoná ku solo,
 dia lunar, midi relashoná ku luna, i
 dia sideral, midi relashoná ku e streanan.

Den algun konteksto, dia generalmente ta referí na e parti kla di dia, manera ta bisto for di ekspreshonnan manera dia i anochi. Un dia solar ta dura un promedio di 24 ora (86.400 sekònde). Komo un unidat di tempu, un dia ta kuminsá mei anochi i ta inkluí tur kuater parti di dia: mainta, merdia, atardi i anochi.

Den kontekstonan spesialisá òf sientífiko, e término nychthemeron, derivá for di griego antiguo i ku ta nifiká literalmente anochi-dia, tin bia ta wòrdu usá pa denotá un siklo kompleto di 24 ora. Pa e mes nifikashon, den hulandes ta usa e palabra etmaal.

 Definishon 
Dentro di e Sistema Internashonal di Unidatnan (SI), e sekònde ta e unidat di básiko di tempu. E dia (den e sentido di un dia kompletu) ta wòrdu rekonosé denter di e SI komo un unidat suplementario ku por wòrdu usá den kombinashon ku unidatnan di SI. Den e sistema aki, un dia ta wòrdu definí komo igual na 24 ora, òf 86.400 sekònde.

E Ofisina Internashonal di Midi i Peso (BIPM) a definí e sekònde komo e durashon di 9.192.631.770 periodo di radiashon korespondiente ku e transishon entre dos nivel di energia hiperfini na e estado fundamental di e atòm di cesium-133. E definishon aki a wòrdu skohé di manera ku e midimentu di tempu asosiá ta korespondé na e durashon di un dia solar promedio.

A base di e definishon aki, e durashon di un dia ta korespondé ku 794.243.384.928.000 periodo di radiashon di cesium.

 Variashon di largura 
Den e sistema SI, un dia ta eksaktamente 86.400 sekònde largu. E balor fiho aki ta independiente di e rotashon berdadero di Tera. P'esei, e durashon di un dia solar promedio (e tempu promedio entre dos biaha solo na e mesun lugá) ta un poko diferente for di e dia di SI. Ademas, e durashon di un dia solar ta kambia pokopoko ku tempu.

No ta semper Tera ta drai rònt su as na e mesun velosidat. Debí na e gravedat di Luna i Solo, e rotashon ta baha pokopoko di velosidat. Esaki ta nifiká ku e dia solar ta bira un poko mas largu. E durashon di dia ta oumentá ku mas o ménos 1.7 milisekònde pa siglo. Investigashon ta mustra ku mas o ménos 620 mion aña pasa un dia tabata dura solamente 21.9 ora. E tempu ei un aña tabatin 400 dia.

E velosidat di Tera tambe ta kambia riba término kòrtiku. Esaki ta debí, por ehèmpel, na kambionan den e atmósfer òf e oséanonan. Ora aire òf awa ta baha debí na friamentu, Tera ta drai un poko mas lihé, debí na e lei di konservashon di momentum angular. E kambionan chikitu aki awor por wòrdu midi ku presishon.

Pa tene e ora riba oloshinan sinkronisá ku e dia solar, tin bia ta insertá òf omití un schrikkelsekònde (òf sekònde bisiesto). Esaki por hasi un dia un sekònde mas largu òf mas kòrtiku. Schrikkelsekònde ta wòrdu anunsiá dor di e Servisio Internashonal di Sistemanan di Rotashon i Referensia di Tera (International Earth Rotation and Reference Systems Service, IERS) i ta wòrdu agregá solamente na fin di un luna, riba 30 di yüni òf 31 di desèmber. E último minüt di un dia asina por dura 61 sekònde.

Category:Astronomia